Хуэмурэ зэщхьэщокI
Къэбэрдей-Балъкъэ-рым футболымкIэ и гуп нэхъыщхьэм мы гъэм щекIуэкI зэхьэзэхуэм Бахъсэн и «Автозапчасть»-м бжьыпэм нэхъри зыщегъэбыдэ.
Республикэм и чем-пионым иужьу и хьэщIащ етIуанэ увыпIэм щыту къыкIэлъеIэ Нарткъалэ икIа «Нартыр». «Автозапчасть»-р абыи зэрелIэлIэща щыIэкъым икIи бжыгъэшхуэкIэ хигъэщIащ, и пашэныгъэр игъэбыдэу. Иджы бахъсэндэсхэр очкоиплIкIэ япэ ищащ иужьрей джэгугъуитIым зэрыщытекIуам и фIыгъэкIэ турнир таблицэм къыщыдэкIуэтея «Тэрчым».
ПэщIэдзэ зэIущIитхуми и хьэрхуэрэгъухэр щыхэзыгъэщIа «Бедик»-р къызэтеувыIащ. Абы лъандэрэ арщыдандэсхэм зы очко закъуэ къахьыфауэ аращ.
ИкIэм-икIэжым зэхьэзэхуэм япэ текIуэныгъэр щызыIэригъэхьащ «Бахъсэным». Ар ефIэкIащ езым хуэдэу къыкIэрыхухэм яхэт «ГорИс-179 Прохладнэм».
Пашэхэм яхыхьащ мы гъэм япэу гуп нэхъыщхьэм щыджэгу «Псыкуэдыр». Абы и гъусэу къыдэкIуэтея «Жулдуз»-м щхьэкIэ апхуэдэу пхужыIэнукъым- хьэсэнейдэсхэм я зэIущIэ псори фIахьащ.
Гъуащхьауэхэм я зэпеуэм пашэныгъэр щиубыдащ Къэхъун и «Керт»-м и пашэ Иуан Азрэт. Мы зэхьэзэхуэм зэрыщIидзэрэ ар 11-рэ къыхэжаныкIащ. Абы топ щырыщкIэ къыкIэроху Балэр («Автозапчасть»), Бэрокъуэр («Союз»), Къуэжейр («Тэрч»), Хорановыр («Нарт»).
Щыгъуазэ фыхуэтщIынщ Къэбэрдей-Балъкъэрым футболымкIэ и гуп нэхъыщхьэм щекIуэкI зэхьэзэхуэм и иужьрей зэIущIэхэм къарикIуа бжыгъэхэм: ебланэ джэгугъуэ«Бедик» (Арщыдан) «Союз» (Сэрмакъ) 1:1, «Псыгуэнсу» (Псыгуэнсу) «Автозапчасть» (Бахъсэн) 1:2, «Велес-СДЮСШОР» (Къэрэгъэш) «Тэрч» (Тэрч) 0:3, «Керт» (Къэхъун) «Къундетей» (Шэджэм) 2:1, «ЛогоВАЗ» (Бабугент) «Родник» (Псынэдахэ) 1:0, «Нарт» (Нарткъалэ) «Жулдуз» (Хьэсэней) 4:2, «ХьэтIохъущыкъуей» (ХьэтIохъущыкъуей) «Псыкуэд» (Псыкуэд) 2:1, «ГорИс-179 Прохладнэ» (Прохладнэ) «Бахъсэн» (Бахъсэн) 1:3; еянэ джэгугъуэ«Керт» — «Велес-СДЮСШОР» 2:2, «Родник» — «ГорИс-179 Прохладнэ» 5:1, «Союз» — «Псыгуэнсу» — 2:5, «Автозапчасть» — «Нарт» — 5:1, «Тэрч» — «Бедик» — 4:1, «Псыкуэд» — «ЛогоВАЗ» — 1:0, «Къундетей» — «Бахъсэн» — 4:2, «Жулдуз» — «ХьэтIохъущыкъуей» — 0:1.
Хьэтау Ислъам.
